section_heading: Prvi svjetski rat
paragraph_text: Austro-Ugarska je ovdje donijela suvremene načine ratovanja i fortifikacije. Među tim je bila gradnja pojasnih utvrda. To je bio prsten koji su činile samostalne utvrde i međupoložaji (tzv. intervali) oko većega naselja. Pojasne utvrde su bile: Trebinje, Bileća, Mostar i Sarajevo. Još je nekoliko gradova bilo utvrđeno a bili su posebna cjelina, jer su im prirodne zapreke poput rijeke Drine prema Srbiji to omogućavale. Takvi gradovi bili su Zvornik, Višegrad, Foča i Goražde. Treća je mogućnos bila niz kao obrambena crta. Prema Crnoj Gori i crnogorskom bojištu, prva crta bili su pojasne utvrde Trebinje i Bileća te Avtovac kao zaprječna oblast, a druga crta bila je obrambena crta Kalinovik - Ulog-Obrnja - Nevesinje - Stolac. Treća obrambena crta koristila se rijekom Neretvom i tu je još bila pojasna vrlo fortificirana utvrda Mostar, ujedno i pozadinsko uporište, logistička baza i zapovjedno mjesto prvim dvjema crtama. Mostar je i upravno i vojno sjedište Hercegovine. Vrlo je bio fortificiran grad Sarajevo. U Kalinoviku je bila velika vojarna. Kompleks Ulog-Obrnja činili su vojarna i utvrda iznad koje je bila posebna fortifikacija tipa "šanac". U Nevesinju je bila jedna utvrda i defanzivna vojarna. Stolac je imao tri utvrde i veliki kompleks obrambene vojarne. Ovaj kompleks utvrda na jugoistoku austro-ugarska inženjerijska označavala je kraticom BHD (Bosnien, Herzegowina und Dalmatien). Sustav je obavio zadaću u Prvome svjetskom ratu i nijedna protivnička strana nije uspjela probiti ni zauzeti ovo branjeno područje.<ref>Hercegovina 1 (26) - 2015. Manuel Martinović: ''Austro-ugarske utvrde u Hercegovini. Obrambena crta: Kalinovik, Ulog-Obrnja, Nevesinje, Stolac (die zweite Linie)'' str. 145.-146. (pristupljeno 27. lipnja 2017.)